Ban Ki-moon: 'Cilj više nije borba protiv AIDS-a, već potpuno iskorijenjivanje te bolesti'
Na skupu u UN-u, istaknuto je da, bez obzira na uspjehe, od AIDS-a godišnje umre gotovo dva milijuna ljudi, mahom u siromašnim zemljama
Michel Sidibe je rekao da je borba protiv AIDS-a bila i borba protiv zavjere šutnje, borba za jednakost i dignitet te hvatanje u koštac s raznim društvenim problemima U Ujedinjenim narodima u New Yorku počeo je međunarodni skup o AIDS-u. Otvorio ga je glavni tajnik svjetske organizacije Ban Ki-moon koji je rekao da – u svjetlu najnovijih uspjeha - 'cilj više nije borba protiv AIDS-a, već potpuno uklanjanje bolesti.' Ban Ki-moon je rekao da bi ova bolest mogla biti potpuno iskorijenjena u roku od sljedećih deset godina. Riječ je o ambicioznom cilju – u roku od deset godina više ne bi bilo novih slučajeva zaraze, novih smrtnih slučajeva, a niti diskriminacije oboljelih. Ali, za to je potrebna odlučna akcija – rekao je Ban Ki-moon: "Ovaj povijesni skup je poziv na akciju. Prvo što nam je potrebno je globalna solidarnost, jer jedino će se tako osigurati prevencija i liječenje za sve. Drugo, cijene lijekova i tretmana trebaju biti niže, a kvaliteta liječenja bolja. Treće, naglasak mora biti na osobnoj odgovornosti. Četvrto, svi programi u vezi AIDS-a moraju naglašavati prava i dignitet žena i djevojčica. I peto, najveći pomak mora biti učinjen na području prevencije, s naglaskom na mladima i novim tehnologijama komuniciranja“. Ako se poduzme ovih pet koraka, AIDS će biti zaustavljen, rekao je prvi čovjek Ujedinjenih naroda: "Možemo zaustaviti strah, patnje i smrt. Svijet bez ADS-a je moguć“. Direktor Odjela UN-a za AIDS Michel Sidibe govorio je o uspjesima u borbi protiv ove zaraze u posljednjih trideset godina, kada je ona bila otkrivena. Počekom osamdesetih, AIDS je smatran bolešću koja pogađa jedino homoseksualce, što je dodatno povećalo strah od te populacije – rekao je Sidibe. On je dodao da je borba protiv AIDS-a bila i borba protiv zavjere šutnje, borba za jednakost i dignitet, te hvatanje u koštac s raznim društvenim problemima: "To je priča o ljudskom prosvjedu kao i strasni poziv za socijalnu pravdu. U zadnja tri desetljeća, u borbi protiv AIDS-a postignuto je jedinstveno partnerstvo Sjevera i Juga. Mobilizirani su ogromni resursi, a rezultati koji su pri tome postignuti sačuvali su mnoge živote“. Stopa zaraze AIDS-om danas je 25 posto niža nego prije deset godina. U Africi – gdje živi većina od ukupno 34 milijuna ljudi koji su zaraženi AIDS-om – koriste se novi, uspješni načini liječenja. Epidemija je stabilizirana u ukupno 56 država svijeta, od toga u 36 afričkih. Veliki su uspjesi postignuti i u Kini, Južnoj Africi i u Indiji. Međutim, Michel Sidibe je upozorio da vrijednost života žrtve nije svagdje ista. Od AIDS-a naime još uvijek godišnje umre oko milijun i osamsto tisuća ljudi - uglavnom u siromašnim zemljama. U njima se liječi ukupno nekih 6 milijuna i 600 tisuća zaraženih, ali se oko devet milijuna oboljelih uopće ne liječi, jer – kako je rekao Sidibe - čekaju u redu na tretman. U razvijenim zemljama, bebe se više ne rađaju s AIDS-om, dok ih se u siromašnim zemljama svijeta godišnje rađa oko 360 tisuća. Michel Sidibe je u govoru državnicima iz tridesetak zemalja svijeta, okupljenima u New Yorku, upozorio da je ovo odlučan trenutak. Vrijeme je da se formulira tranzicijska strategija protiv AIDS-a koja će dovesti do njezina potpunog iskorjenjivanja – rekao je Michel Sidibe.